KZN-liga: Skotse driedruk-ster skitter weer tuis | Maroela Media
Tythan Adams druk een van sy tien drieë. (Foto: Selkirk RFC)
Die vleuel Tythan Adams, wat tien drieë in 13 wedstryde vir die Skotse klub gedruk het (die derde meeste), het Saterdag 'n tweekuns vir sy ou klub, die KwaZulu-Natalse kampioen College Rovers, behaal.
Rovers het Varsity College (VC) met 38-17 in die reeks om die Moorbeker geklop.
Saterdag se wedstryde het veel mededingender as die vorige week verloop; en Durban Collegians het Richardsbaai met 19-10, en Amanzintoti vir Northwood Crusaders met 17-14 geklop.
In die Premierliga se Onderste Vyf-afdeling het Zululand Rhinos met 24-15 teen Newcastle Highlanders gewen; en UKZN Impi het Jaguars van Sydenham met 44-34 geklop.
Rovers het seker gemaak van die o.20A-liga en die Frank Norrisbeker, deur VC met 22-6 te klop.
♦ André Swanepoel, die hoofafrigter van Boschpick Newcastle Highlanders, sê swak skopwerk pale toe en 'n gebrek aan afronding het sy span in Empangeini gekelder.
Die tuisspan was rustyd met 12-5 voor.
"In 'n wedstryd wat enige span kon wen, was dit op die ou end Jors Danhuaser (losskakel) van die Rhinos wie se akkurater skopwerk die verskil gemaak het.
"Highlanders het die laaste 30 minute van die wedstryd in die Zoeloelanders se gebied geboer, maar kon eenvoudig nie 'n bres in die verdediging slaan nie.
"Toe Ferrari Hadebe (linkervleuel) gaan druk het, het dit gelyk of die Highlanders beheer van die wedstryd oorneem, maar die doelskop is gemis."
Swanepoel sê die Rhinos het vinnig teruggeslaan en hul vierde drie gedruk om met 24-10 voor te loop.
"Met 15 min oor het Jacques van Rooyen (agsteman) oorgeval ná 'n goeie dryfbeweging van 'n lynstaan af, maar weer was die doelskop mis (24-15); en met tien minute oor het Van Rooyen wéér oorgebars, maar ongelukkig die bal verloor."
Swanepoel sê die Rhinos het in die laaste vyf minute (met 14 man) met alles tot hul beskikking hul doellyn verdedig.
"Highlanders het die een aanval op die ander van stapel laat loop, en 'n geel kaart vir aanhoudende oortreding het die tuisspan amper duur te staan gekom. Hy het egter vasgebyt, en Highlanders kon hom nie sink nie.
"Van Rooyen (agsteman) en die reserwe-losvoorspeeler Dian Boshoff het die bal uitmuntend gedra, en soos gewoonlik het Mthoko Nkwanyana, wat baie vinnig vir 'n haker is, sy kant gebring en 'n baie goeie drie gedruk.
"Van Rooyen en Nico-Jan Chowles (slot) was heel vernuftig in die lynstane, en het 'n paar balle by die teenstanders afgeneem."
Hy sê Adriaan Koorts (loskopstut) en Boela van Rooyen (plaasvervanger) het puik geskrum, en die kaptein Wandile Sibiya (slot) was 'n rots op die verdediging.
"Agterlangs speel Max Mkhize (buitesenter) sy heel beste rugby by die klub, en Bradley Swartbooi (losskakel) het 'n goeie wedstryd beleef.